
.የቤንሻንጉል ጉሙዝ ክልል መንግስት መስተዳድር ምክር ቤት በተሻሻለው የክልሉ ሕገ-መንግስት አንቀጽ 59 ንዑስ አንቀጽ 1 እና በተሻሻለው የክልሉ መንግስት ሠራተኞች አዋጅ  ቁጥር 208/2017 ዓ.ም አንቀጽ 18 ንዑስ አንቀጽ 4 በተሰጠው ሥልጣን መሠረት ይህን ደንብ አውጥቷል፡፡
ክፍል አንድ
ጠቅላላ ድንጋጌዎች
አንቀጽ 1
አጭር ርዕስ
ይህ ደንብ የመንግሥት  ሠራተኞች  ብቃት ምዘናና ማረጋገጫ ሥርዓት ስራ ላይ ስለሚውልበት ሁኔታ ለመደንገግ  የወጣ ደንብ ቁጥር------/2017” ተብሎ ሊጠቀስ ይችላል።
አንቀጽ 2
ትርጓሜ
የቃሉ  አገባብ ሌላ ትርጉም  የሚያሰጠው ካልሆነ በስተቀር በዚህ ደንብ ውስጥ፡-
1. “አዋጅ” ማለት የተሻሻለዉ የክልሉ የመንግሥት ሠራተኞች አዋጅ ቁጥር 208/2017 ነው።
2.  “ተቋም” ማለት በአዋጅ ቁጥር 208/2017 አንቀጽ 17 (1) መሠረት የመንግሥት ሠራተኞችን የቴክኒካል እና ባህርያዊ ብቃት የመመዘንና የማረጋገጥ ሥርዓትን የሚያስፈጽም የክልሉ የብቃት እና ሥራ አመራር ተቋም ማለት ነው።
3. “ቢሮ” ማለት የቤኒሻንጉል ጉሙዝ ክልል መንግስት ሲቪል ሰርቪስ ቢሮ ማለት ነው፤
4. “የሥራ መሪ” ማለት በሲቪል ሰርቪሱ ወይም በሌሎች ተቋማት በቴክኒሽያንነት ወይም በፕሮፌሽናልነት ሠርቶ ብቁነቱን በውድድር በሚያረጋግጥ የውድድር ሥርዓት (ሜሪት) መሠረት በማለፍ በተለያዩ የኃላፊነት ደረጃዎች ላይ የሚሠራ ኃላፊ ነው።
5. “ቴክኒሽያን” ማለት በቴክኒክና ሙያ ትምህርት ና ስልጠና ከደረጃ I እስከ V የሙያ ብቃት ደረጃ በሚጠይቁ የሲቪል ሰርቪስ የሥራ መደቦች ላይ ተመድቦ ለመስራት የሚያስችል ብቃት ያለው ሠራተኛ ነው።
6. “ፕሮፌሽናል”ማለት ዕውቅና  ካላቸው ከፍተኛ የትምህርት ተቋማት በመጀመሪያ ዲግሪ ወይም በላይ ተመርቆ በሲቪል ሰርቪሱ የመጀመሪያ ዲግሪ ወይም በላይ የትምህርት ደረጃ በሚጠይቁ የሥራ መደቦች ላይ ተመድቦ ለመስራት የሚያስችል ብቃት ያለው ሠራተኛ ነው።
7. “የሙያ ዕድገት መሰላል” ማለት የመንግሥት ሠራተኞች በተቋም ውስጥ በሙያ ተዋረድ በተመደቡ ሥራዎች ተፈላጊ መስፈርቶችን ሲያሟሉና ብቃታቸው በምዘና ሲረጋገጥ ሠራተኞቹ ከዝቅተኛ  ወደ ከፍተኛ የሥራ ደረጃ ሊያድጉ የሚችሉበትን ሥርዓት የሚያሳይ ነው።
8. “የደረጃ ዕድገት” ማለት የመንግሥት ሠራተኞች በመሥሪያ ቤቱ ውስጥ ባሉ ክፍት የሥራ መደቦች ላይ ብቃታቸው በምዘና ከተረጋገጠ ሠራተኞች መካከል አብላጫ ውጤት ያመጣውን ሠራተኛ ከያዘው የሥራ ደረጃ ከፍ ወዳለ የሥራ ደረጃ ማሳደግነ ው።
9. “ቅጥር”ማለት በአንድ የመንግሥት መሥሪያ ቤት ውስጥ ባለ ክፍት የሥራ መደብ ላይ አመልካቾችን አወዳድሮና በምዘና ብቃትን አረጋግጦ የማለፊያ ውጤት ካመጡ ተወዳዳሪዎች መካከል አብላጫ ውጤት ያገኘውን ተወዳዳሪ መመደብ ነው
10. “ዝውውር”ማለት ብቃቱ የተረጋገጠ ሠራተኛን ተመሳሳይ ሙያ እና መስፈርት በሚጠይቅና ክፍት በሆነ የሥራ መደብ ላይ ከአንድ ክፍል ወደ ሌላ ክፍል ወይም ከአንድ የመንግሥት መሥሪያ ቤት ወደ ሌላ መስሪያቤት አዘዋውሮ መመደብ ነው።
11.  “መንግስት ሰራተኛ” ማለት በክልሉ መንግስት መስረያ ቤት ውሰጥ ተቀጥሮ የሚሰራ ሰው ማለት፡፡
12. “የመንግስት መስረያ ቤት” ማለት ራሱን ችሎ በአዋጅ ወይም በደንብ የተቋቋመ እና ከመንግስት በሚመደብ መደበኛ በጀት የሚተዳደር የመንግስተ መስረያ ቤት ማለት ነው፡
13. “የሥልጠና ሞጁል”ማለት በአንድ ወይም ከአንድ በላይ በሆኑ የብቃት አሀዶች ላይ የሚያተኩር፣የብቃት ክፍተትን ለመሙላት የሚያገለግል እና በተመረጡናብቃታቸው በተረጋገጠ ባለሙያዎች የሚዘጋጅ የማሰልጠኛ ሰነድ ነው።
14. “እስታንዳርድ”ማለት የመንግስት ሰራተኘው በሚሰጠው የአገልግሎት ሂደት የሚጠበቅበት የብቃት የአገልግሎት ደረጃ ማለት ነው፡፡
15. “የንድፈ-ሀሳብ ምዘና” ማለት አንድ ተመዛኝ ከሚመደብበት ወይም ከተመደበበት ሥራ ጋር በቀጥታ ተያያዥነት ያለውና የሚያስፈልግ ቴክኒካል እና ባህርያዊ ንድፈ-ሃሳባዊ ብቃቶች ያለው ስለመሆኑ በጽሁፍ ወይም በቃለ-መጠይቅ ለመለካት ጥቅም ላይ የሚውል የምዘና ዘዴነው።
16. “የተግባር ምዘና” ማለት አንድ ተመዛኝ ከሚመደብበት ወይም ከተመደበበት ሥራ ጋር በቀጥታ ተያያዥነት ያለውና ለሥራው የሚያስፈልግ ቴክኒካል እና ባህርያዊ ብቃቶች ያለው ስለመሆኑ በተግባር ለመለካት ጥቅም ላይ የሚውል የምዘና ዘዴነው።
17. “የመመዘኛ መሳሪያ“ ማለት በቴክኒካል እና በባህርያዊ የብቃት አሀዶች የተመለከቱትን ዋና ዋና ጉዳዮች መሠረት በማድረግ እና የሥራ መደቦችን ይዘትና ባህርይ ከግምት ውስጥ በማስገባት የተመዛኞችን ብቃት ለመለካት በተመረጡ እና ብቃታቸው በተረጋገጠ ባለሙያዎች የሚዘጋጅ መመዘኛነው።
18. “የባህርያዊ ብቃት አሀዶች”፡ ማለት የመንግሥት ሠራተኞች የሥራቸውን ጥራት፣ ቅልጥፍናና ውጤታማነት በማሳደግ የተቋማቸውን ተልዕኮ በላቀ ደረጃ ለማሳካት ሁሉም ሠራተኞች ሊያሟሏቸው የሚገቡ ከሰዎች ሥነ-ልቦና እና ሥነ ምግባር ጋር የሚያያዙ እና ለውጤታማ ሥራ አፈጻጸም አጋዥ የሆኑ ዋና ዋና ብቃቶች ናቸው፡፡

38. “የብቃት ክፍተት” ማለት ሥራው በሚጠይቀው የቴክኒካልና የባህርያዊ ብቃቶች እና ሠራተኛው ባለው ብቃት መካከል የሚታይ የመፈጸም አቅም ማነስ ነው።
39. “የብቃት ክፍተት ሙሌት” ማለት በብቃት ክፍተት የዳሰሳ ጥናት፣ በአፈጻጸም ምዘና ውጤት ማነስ ወይም በሠራተኞች የብቃት ምዘና ወቅት የተለዩ የብቃት ክፍተቶችን ለመሙላት ብቃታቸው በተረጋገጠ አሰልጣኞች አማካኝነት የሚደረግ የአቅም ግንባታ ሂደት ነው፡
40. “የዳሰሳ ጥናት“ ማለት በመንግስት መስረያቤቶች በስራ ላይ የሚገኙ ሰራተኞችን ነባራዊ የቴክኒካል እና የባህሪ ክፍተቶችን በጥናት መለየት ማለት ነው፡፡
41. “የብቃት ምዘና“ ማለት በአዋጁ አንቀጽ 2 (11) የተገለጸዉ እንደተጠበቀ ሆኖ የመንግሥት ሠራተኞች በተመደቡበት የሥራ መደብ ላይ የተዘረዘሩ ተግባራትን ለመፈጸም የሚያስችሉ ቴክኒካል እና ባህርያዊ ብቃት ማሟላቱን የተለያዩ ስልቶችን በመጠቀም መዝኖ ማረጋገጫ ለመስጠት የሚያገለግል ነው፡ 
42. “የብቃት ማረጋገጫ የምስክር ወረቀት” ማለት የመንግሥት ሠራተኛ ሥራው የሚፈልገውን ቴክኒካልና ባህሪያዊ ብቃት ያለው መሆኑ ለብቃት ምዘና በተዘጋጁ መመዘኛ መሣሪያዎች ተመዝኖ የተወሰነውን መነሻ ውጤት ያመጣ መሆኑ ሲረጋገጥ ይህንኑ እንዲያስፈጽም በተደራጀው ተቋም ለነባር ሰራተኛ ለአምስት ዓመት ብቻ እንዲሁም ለአዲስ ዘግጁነት ሰልጣኝ ለሶስት ዓመት ብቻ እንዲያገለግል የሚሰጥ እና ወቅቱን ጠብቆ መታደስ ያለበት ማስረጃ ነው።

43. “የዝግጁነት ስልጣኝ፤ “ ማለት ለብቃት ምዘና የሚቀርብ አዲስ እጩ ተቀጣሪ ማለት ነዉ፡፡
44. “የዝግጁነት ሥልጠና፤ “ ማለት ለብቃት ምዘና ለነባር መንግስት ሠራተኛና ለአዲስ እጩ ተቀጣሪ  የሚሰጥ ቅድመ-ስልጠና ማለት ነዉ
45. “ጋይድላይን” ማለት የቴክኒካል ብቃት ማእቀፍ የሚያዘጋጁ ባለሙያዎች ሊከተሉት የሚገባውን ሂደት የሚገልጽ ወይም የማእቀፍ ዝግጅቱ የሚመራበት ሰነድ ነው፡፡
46. “የብቃት መረጃ ቋት” ማለት ተመዛኞች፣ የምዘና መረጃ፣ የምዘና ዘዴና መሣሪያ በቴክኖሎጂ ተደግፎ  እና ሌሎች ተዛማጅ ማስረጃዎች ተደራጅተው የሚያዝበት ነው፡
47. “የሥራ ፈርጅ” ማለት የሥራዎችን ሁኔታ፣ የሚጠይቁትን ብቃት እና የትምህርት ደረጃን መሠረት በማድረግ ቴክኒሺያን፣ ፕሮፌሽናል እና ሥራ መሪ በሚል የተከፋፈሉ እና የራሳቸው ተዋረድ ያላቸው የሥራዎች ጥቅል መጠሪያ ነው፡፡
48. “የሥራ ተዋረድ” ማለት ሙያን ወይም ሥራን እንደሥራው ክብደትና ውስብስብነት እና የኃላፊነት መጠን በደረጃ በመከፋፈል የሥራ መጠሪያውን ገላጭ በሆነ ክፍፍል በቅደም ተከተል የሚገለጽበት ነው፡
49. ማንኛውም በወንድ ጾታ የተደነገገው የሴትንም ጾታ ያካትታል፡፡
አንቀጽ 3
የተፈጻሚነት ወሰን
ይህ ደንብ በክልሉ በሁሉም እርከኖች ባሉት የመንግስት መስርያ ቤቶች በሚገኙ ፈጻሚ እና አስፈጻሚ አካላት ላይ ተፈጻሚነት ይኖረዋል፡፡
አንቀጽ 4
ዓላማ
ደንቡ የሚከተሉት ዓላማዎች ይኖሩታል። 
1. በመንግሥት መሥሪያ ቤቶች ውስጥ ብቃትን መሠረት ያደረገ የሰው ሀብት አስተዳደርና ልማት ሥርዓት መዘርጋትና ተግባራዊ ማድረግ፣
2. የመንግሥት ሠራተኛው በዕውቀት፣በክህሎት እና ለሥራው አስፈላጊ በሆኑ ባህርያት እንዲታነጽ እና ውጤታማ እንዲሆን የሚያስችል የብቃት ምዘናና ማረጋገጫ ስርዓት መዘርጋትና ተግባራዊ ማድረግ፣
3. የብቃት ምዘናና ማረጋገጫ ስርዓቱን በወጥነት፣ በግልጽነት እና በቅንጅት መተግበር እና ተጠያቂነትን ለማረጋገጥ ነዉ፡፡
ክፍል ሁለት
[bookmark: _Toc122357344]የመንግሥት ሠራተኛ ብቃት እና የምዘናና ማረጋገጫ ሥርዓት
አንቀጽ 5
መርሆ
የመንግሥት ሠራተኛ ብቃቶች እና የምዘናና ማረጋገጫ ሥርዓት የሚከተለው መርሆ ተፈጻሚ ይደረጋል፡-
1. የሠራተኛ ቅጥር፣ የደረጃ ዕድገት፣ የሙያ ዕድገት መሰላል፣ ዝውውር፣ ድልድል እና የሰው ሀብት  ልማት ተግባራት በብቃት ላይ የተመሠረተ መሆን አለበት፤
2. በተቋሙ፣ በመንግሥት መ/ቤቶች እና በተመዛኝ ሠራተኞች መካከል ያለው ግንኙነት እና የብቃት ምዘናና ማረጋገጫ ሂደት በግልጽነት እና በተጠያቂነት መርህ ላይ የተመሠረተ መሆን አለበት፤
3. የብቃት ምዘና እና ማረጋገጫ ሂደት አሳታፍ እና አካታች ሆኖ አካል ጉዳተኞች፣ ሴቶች፣ ነባር ብሄረሰብ እና አነስተኛ የብሄር ተዋፅኦ ያላቸው ተወዳዳሪዎች ዝቅተኛውን የብቃት ምዘና ማለፊያ ነጥብ ካሟሉ በምልመላና መረጣ ሂደት የተጨማሪ አዎንታዊ ድጋፍ ተጠቃሚ መሆን አለባቸው።
4. የልዩ ድጋፍ መብት ተጠቃሚዎች እንደ ክልሉ ነባራዊ ሁኔታ በዚህ ደንብ  በአባሪ ሶስት ላይ በተቀመጠው የውጤት አያያዝ መሰረት  ይሆናል፡፡ 
አንቀጽ 6
እሴቶች
በመንግስት መስሪያ ቤት ውስጥ ያለ የመንግስት ሠራተኛ የሚከተሉትን መልካም ዕሴቶችን ማለትም መፍትሔ አፍላቂነትንና ግብረገብነትን፣ ግልጽነትና ተጠያቂነትን፣ ፕሮፌሽናሊዝምና እውነተኛነትን፣ ቅልጥፍናና ውጤታማነትን፣ ብዝሃነትና አካታች አሠራርን ተግባራዊ ማድረግ አለበት፡፡

አንቀጽ 7
የሥራ ፈርጆች እና ተፈላጊ የትምህርት ዝግጅት
1. በመንግስት አገልግሎትና አስተዳደር ያሉ ሥራዎች ቴክኒሺያን፣ፕሮፌሽናል እና የሥራ መሪ በተባሉ ሦስት የሥራ ፈርጆች በሚከተሉት ተፈላጊ የትምህርት ዝግጅት እና የሥራ መደቦች ተደራጅተዋል፡-
   ሀ. በቴክኒክና ሙያ ትምህርትና ስልጠና ከደረጃ I እስከ ደረጃ V የሙያ ብቃት ምስክር ወረቀት የሚጠይቁ የቴክኒሽያን የሥራ ፈርጅ እና የሥራ መደብ፣
ለ. ዕውቅና ካላቸው ከፍተኛ የትምህርት ተቋማት በመጀመሪያ ዲግሪ ወይም በላይ ተመርቆ የመጀመሪያ ዲግሪ ወይም በላይ የትምህርት ደረጃ የሚጠይቁ የፕሮፌሽናል ፈርጅ እና የሥራ መደብ፣
ሐ. በተለያየ የኃላፊነት ደረጃ ላይ የሚገኙና የመጀመሪያ ዲግሪ ወይም በላይ የትምህርት ደረጃ የሚጠይቁ የሥራ መሪ የሥራ ፈርጅ እና የሥራ መደብ፣ ተብለው በሜሪት ሥርዓት የሚያዙ የሥራ መደቦችን ናቸው።
አንቀጽ 8
የመንግሥት ሠራተኛ ብቃት
 1. በመንግስት አገልግሎትና አስተዳደር ውስጥ የመንግስት ሰራተኛ ብቃት ቴክኒካል እና ባህርያዊ የተባሉ ሥራ፣ ሰው እና ውጤት የተመለከቱ ጥቅል የብቃት ምድቦች ያልዋቸው የብቃት ዓይነቶችን ይይዛል፡፡
2. ቴክኒካል እና ባህርያዊ ጥቅል የብቃት ምድቦች በጠቅላላ 27 ብቃቶች ሲሆኑ ከዚህ ውስጥ 12ቱ ቴክኒካል ብቃቶች እና 15ቱ ደግሞ ባህርያዊ ናቸው፣ 
3. በዚህ አንቀጽ ንኡስ አንቀጽ 1 የተደነገገው እንደተጠበቀ ሆኖ የመንግሥት መስሪያ ቤቶች እንደ ሥራቸው ሁኔታ ተጨማሪ ባህርያዊ ወይም ቴክኒካል ብቃቶችን መቅረጽና በቢሮዉ በማጸደቅ መተግበር ይችላሉ።
4.  በቢሮዉ የተለዩት ብቃቶች ዝርዝሮች የዚህ ደንብ አካል ሆነው በአባሪ 1፣ 2 እና 3 ላይ ተመላክተዋል፡፡




አንቀጽ 9
የብቃት ደረጃዎች
1. የቴክኒሺያን፣ የፕሮፌሽናል እና የሥራ መሪዎች የቴክኒካል ብቃት ደረጃዎች በሥራ ምዘናና ደረጃ አወሳሰን ሥርዓት የተሰጡ የሥራ ተዋረዶችን መሰረት በማድረግ መዘጋጀት አለበት፡፡ ዝርዝሩ በመመሪያ ይወሰናል፡፡
2. የቴክኒሺያን፣ የፕሮፌሽናል እና የሥራ መሪዎች የባህርያዊ ብቃት ደረጃዎች በመመሪያ ይወሰናል፡፡ 
አንቀጽ 10
የብቃት አሀድ እና አመላካቾች
1. እያንዳንዱ የብቃት አሀድ የብቃት አመላካቾች የሚኖሩት ሆኖ የቴክኒካል ብቃት የሥራ ተዋረዶችን እና የባህርያዊ ብቃት ደረጃዎችን መሰረት በማድረግ መዘጋጀት አለበት፡፡
2. የብቃት አመላካቾች ሲቀረጹ ውጤታማ የሚያደርጉ እና ውጤታማ የማያደርጉ አመላካቾች ተብለው መለየት አለባቸው፡፡
አንቀጽ 11
የብቃት ማዕቀፍ አዘገጃጀት
ማንኛውም የመንግሥት መሥሪያ ቤት፡-
1. የራሱ የቴክኒካል ብቃት ማዕቀፍ ያዘጋጃል፡፡ ይህን የብቃት ማዕቀፍ ለማዘጋጀት የቢሮዉን ጋይድላይን በሥራ ላይ ማዋል አለበት፡፡ ያዘጋጀውን የብቃት የቴክኒካል ብቃት ማዕቀፍ በቢሮው መጽደቅ አለበት፡፡
2. በቢሮው የተዘጋጀውን የባህርያዊ ብቃት ማዕቀፍ ተግባራዊ ይደረጋል፡፡

አንቀጽ 12
የብቃት ምዘና መሳሪያዎች እና ዘዴዎች ዝግጅት
1. የመንግሥት ሠራተኞችን ብቃት ለመመዘን የተለያዩ የምዘና መሳሪያ እና ዘዴ ተዘጋጅቶ ጥቅም ላይ  መዋል አለበት፡፡
2. የሚዘጋጁና ጥቅም ላይ የሚውሉ የብቃት ምዘና መሳሪያዎች እና ዘዴዎች የአካል ጉዳተኞችን እና ነፍሰጡር ሴቶችን ሁኔታ ግምት ውስጥ ያስገባ መሆን አለበት፡፡
አንቀጽ 13
የመንግሥት ሠራተኞችን ብቃት የመመዘን እና የማረጋገጥ ሂደት
1. የብቃት ምዘና ዓላማ የተለያዩ የብቃት መመዘኛ መሣሪያን እና ዘዴን በመጠቀም የዝግጁነት ሰልጣኝም ሆነ የነባር ሠራተኛን የቴክኒካል እና የባህርይ ብቃት ደረጃ ለመለየት ነው፡፡
2. ማንኛውም የመንግስት መስሪያ ቤት ሠራተኞቹን በብቃት ምዘናና ማረጋገጫ ሥርዓት ውስጥ እንዲያልፉ ማድረግ አለበት።
3. በዚህ ደንብ አንቀጽ 13 ድንጋጌ የተገለጸዉ እንደተጠበቀ ሆኖ ማንኛውም የመንግሥት ሠራተኛ ከተመደበበት ሥራ ጋር በተያያዘ ብቃቱ ተመዝኖ ዝቅተኛውን የማለፊያ ውጤት ማስመዝገብ ካልቻለ በስድስት ወር ውስጥ ለሁለተኛ ጊዜ የብቃት ምዘና እንዲመዘን ይደረጋል።
4. የዚህ አንቀጽ (3) ድንጋጌ እንደተጠበቀ ሆኖ በሁለተኛው የብቃት ምዘና ዝቅተኛውን የማለፊያ ውጤት ካላስመዘገበ በአዋጁ አንቀጽ 134 ንዑስ አንቀጽ 1 እስከ 5 የተደነገገው የጡረታ መብት ተጠብቆ አገልግሎት ስለማቋረጥ ተፈጻሚ ይሆናል።
ክፍል ሦስት
የብቃት ምስክር ወረቀት አሰጣጥ እና እድሳት
አንቀጽ 14
የብቃት ማረጋገጫ ምስክር ወረቀት አሰጣጥ እና አገልግሎት
1. ማንኛውም ተመዛኝ በቴክኒካልና ባህርያዊ ብቃቶች ተመዝኖ ዝቅተኛውን የማለፊያ ነጥብ ሲያስመዘግብ ለዝግጁነት ሠልጣኝ ሦስት አመት እና ለነባር ሠራተኛ ለአምስት ዓመት የሚያገለግል የብቃት ማረጋገጫ የምስክር ወረቀት ከዝርዝር የምዘና ውጤት ጋር በተቋሙ መሰጠት አለበት።
2. የብቃት ማረጋገጫ የምስክር ወረቀት በተሰጠበት የሥራ መደብ  በማንኛውም የመንግስት መ/ቤት ለሚደረግ ቅጥር፣ የደረጃ ዕድገት፣ የሙያ እድገት መሰላል፣ ድልድል እና ዝውውር ያገለግላል።
3. የተመዛኞች የብቃት ማረጋገጫ የምስክር ወረቀት በቴክኖሎጂ የተደገፈና በባሕር-መዝገብ በማደራጀት ማስረጃው በመረጃ ቋት እንዲመዘገብ ይደርጋል፡፡

አንቀጽ 15
የብቃት ማረጋገጫ ምስክር ወረቀት እድሳት
1. ማንኛውም የመንግስት መስርያ ቤት የሚያስተዳድራቸውን የመንግሥት ሠራተኞች የብቃት ማረጋገጫ የምስክር ወረቀት የአገልግሎት ዘመን ከማብቃቱ ሶስት ወር አስቀድሞ ለቢሮው በማሳወቅ በብቃት ምዘና አሰራር ስርዓት እንዲታደስ ማድረግ አለበት፡፡ 
2. ቢሮውም በዚህ አንቀጽ ንዑስ አንቀጽ (1) መሰረት የተላከለትን መረጃ ወዲያውኑ ለተቋሙ በመላክ ለምዘናው አስፈላጊ ሁኔታዎች እንዲመቻቹ ያደርጋል፡፡
3. ተቋሙ ከቢሮ የተላከለትን መረጃ መሰረት በማድረግ ከቢሮው እና  ከሚመለከታቸው አካላት ጋር በመቀናጀት ምዘናውን ያከናውናል፡፡
ክፍል አራት
የመንግሥት ሠራተኞች አስተዳደርና ልማት አፈጻጸም
አንቀጽ 16
መርሆ
1. በሥራ ላይ ያሉ ነባር ሠራተኞች በዚህ ደንብ መሠረት የብቃት ምዘናና ማረጋገጫ ምስክር ወረቀት በመያዝ በሚያሟሉት የሥራ መደብ እንዲደለደሉ መደረግ አለበት፡
2. የመንግሥት ሠራተኞች የብቃት ሥልጠና የሚከናወነው በብቃት ክፍተት ላይ ተመስርቶ ይሆናል።
3. በዚህ ክፍል ከተደነገገው ውጭ ማንኛውም የመንግሥት ሠራተኞች ቅጥር፣ ዝውውር፣ ደረጃ እድገት እና የሙያ እድገት መሰላል፣ድልድል እና ትምህርትና ስልጠና ማከናወን አይችልም፡፡
አንቀጽ 17
የመንግሥት ሠራተኛ የብቃት ምዘና እና የሥራ አፈጻጸም ውጤት አያያዝ
የማንኛውም መንግሥት ሠራተኛ ቅጥር እና ደረጃ ዕድገት፣የሙያ እድገት መሰላል የሚፈጸመው የዚህ ደንብ አካል በሆነው የብቃት ምዘና እና የስራ አፈፃፀም ዉጤት ትስስር የሚያሳይ አባሪ 3 ላይ በተመለከተው መሠረት መሆን አለበት፡
አንቀጽ 18
የመንግሥት ሠራተኞች ቅጥር
    የመንግሥት ሠራተኞች ቅጥር የሚፈጸመው የቴክኒካል እና የባህርያዊ ብቃቶችን መሰረት አድርገው በተዘጋጁ የምዘና መሳሪያዎች ተመዝነው ብቁ መሆናቸው ሲረጋገጥና የብቃት ምዘናና ማረጋገጫ ምስክር ወረቀት ሲቀርብ ነው፡፡
አንቀጽ 19
የደረጃ እና የሙያ ዕድገት መሰላል
  የመንግሥት ሠራተኞች የደረጃ ዕድገት የሚሰጠው ወይም ከያዙት የሙያ ዕድገት መሰላል ወደ ሚቀጥለው የሙያ ዕድገት መሰላል የሚሸጋገሩት ለሚያድጉበት የሥራ መደብ የተቀረጹ የቴክኒካል እና የባህርያዊ ብቃቶችን መሰረት አድርገው በተዘጋጁ የምዘና መሳሪያዎች ተመዝነው ብቁ መሆናቸው ሲረጋገጥ እና የብቃት ምዘናና ማረጋገጫ ምስክር ወረቀት ሲቀርብ ነው፡፡
አንቀጽ 20
የመንግሥት ሠራተኞች ዝውውር
1. የመንግሥት ሠራተኞች ዝውውር የሚፈጸመው ተመሳሳይ ተፈላጊ ችሎታ በሚጠይቁ ሥራዎች እና በተመሳሳይ ደረጃዎች ሆኖ ሠራተኛው ባለበት የሥራ መደብ በተቀረጹ ቴክኒካል እና ባህርያዊ ብቃቶች ተመዝኖ ብቃቱ ሲረጋገጥ እና የብቃት ምዘናና ማረጋገጫ ምስክር ወረቀት ሲቀርብ ነው፡፡ 
[bookmark: _Toc122357368]2. የዚህ አንቀጽ ንዑስ አንቀጽ 1 ድንጋጌ ቢኖርም ሠራተኛው ለሚዛወርበት የሥራ መደብ ቀደም ሲል ብቃቱ ተመዝኖ የተረጋገጠና ጊዜው ያላለፈበት ማስረጃ የሚያቀርብ ከሆነ ድጋሜ ብቃቱን እንዲመዘን አይገደድም። 
አንቀጽ 21
የመንግሥት ሠራተኞች ድልድል
1. የመንግሥት መሥሪያ ቤት አዲስ አደረጃጀት አጥንቶ የሠራተኛ ድልድል የሚካሂደው ሠራተኛው ለሚደለደልበት የሥራ መደብ በተቀረጹ የቴክኒካልና ባህርያዊ ብቃቶች ተመዝኖ ብቃቱ ሲረጋገጥ እና የብቃት ምዘናና ማረጋገጫ ምስክር ወረቀት ሲቀርብ ነው፡፡
2. የዚህ አንቀጽ ንዑስ አንቀጽ 1 ድንጋጌ ቢኖርም ሠራተኛው ለሚደለደልበት የሥራ መደብ ቀደም ሲል ብቃቱ ተመዝኖ የተረጋገጠና ጊዜው ያላለፈበት ማስረጃ የሚያቀርብ ከሆነ ድጋሜ ብቃቱን እንዲመዘን ላይገደድ ይችላል። 
አንቀጽ 22
የመንግሥት ሠራተኛ ስልጠና
1. ሠራተኛ እንዲሰለጥን የሚደረገው ብቃቱንና የሥራ ችሎታውን አሻሽሎ በተመደበበት ሥራ ላይ የተሻለ የሥራ ውጤት እንዲያስመዘግብ፤ በዘርፉ ያሉ አዳዲስ ነገሮችን ለማስተዋወቅ ወይም በሙያ እድገት መሰላል ለበለጠ ኃላፊነት ዝግጁ እንዲሆን ለማድረግ ነው፡፡
2. ስልጠና የሚሰጠው በመፈጸም እና ማስፈጸም ብቃት ክፍተቶች፣ በብቃት ምዘና ወቅት በታዩ ክፍተቶች እና ተቋማዊ በሆነ የብቃት ክፍተት ዳሰሳ ጥናት በሚለዩ የብቃት ክፍተቶች ላይ በመመስረት ክፍተቶችን ለመሙላት መሆን አለበት፡፡
3. የሚሰጡ ስልጠናዎች የዝግጁነት ሰልጣኝ፣ ነባር ሠራተኞች እና የሥራ መሪ የመፈጸም አቅምን ለማሳደግ በሞጁላር ሥልጠና አማካኝነት ቴክኒካል እና ባህሪይ ብቃት በማሰልጠን የብቃት ማረጋገጫ የምስክር ወረቀት ባላቸው አሰልጣኞች መሆን አለበት፡፡
4. ሰልጣኙ ከስልጠናው ቀደም ሲል የነበረበትን ክፍተት ማሟላቱ የሚፈተሽበትና በምዘና የሚረጋገጥበት ስርዓት ተቀርጾ ተግባራዊ መደረግ አለበት።
5. የብቃት ክፍተትን መሠረት ያደረገ ስልጠና የተሰጠው ሠራተኛ ስልጠናውን ማጠናቀቁን የሚገልጽ የምስክር ወረቀት ይሰጠዋል፡፡
6. የመንግሥት ሠራተኞች የሙያ ብቃታቸውን ለማሳደግ የተዘጋጀ ሥልጠና የመውሰድ ግዴታ አለባቸው፡፡

ክፍል አምስት
የቅሬታ አቀራረብ ሥነ ሥርዓት
አንቀጽ 23
 ዓላማ
የቅሬታና አቤቱታ ሥርአት ዓላማ ከመንግሥት መሥሪያ ቤቶች ወይም ከተመዛኞች የሚቀርቡ ቅሬታዎች አፋጣኝ መፍትሔ ለመስጠት፣ የአገልግሎት አሰጣጥ ድክመቶችንና ስህተቶችን ለማረም እና አገልግሎት በማሻሻል እርካታን ለማሳደግ ነው፡፡
አንቀጽ 24
የቅሬታና አቤቱታ ማስተናገጃ ክፍል ስለማቋቋም
1. ተቋሙ የብቃት ምዘናን አስመልክቶ ከተገልጋዮች የሚቀርቡ ቅሬታዎችን ተቀብሎ የሚያስተናግድ የቅሬታ ማስተናገጃ ክፍል ይኖረዋል፡፡
2. የተቋሙ የቅሬታ ማስተናገጃ ክፍል የቀረበውን ቅሬታ በዚህ ክፍል በተደነገገው መሰረት እና በመንግስት መስሪያ ቤቶች የተገልጋዮች ቅሬታና አቤቱታ አቀራረብና አፈታት መመሪያ ድንጋጌዎች መሰረት መፍትሄ እንዲያገኝ ያደረጋል፡፡
አንቀጽ 25
ለሠራተኛው የቅርብ ኃላፊ የሚቀርብ ቅሬታ
1. ተገልጋዩ ተገቢነት የሌለው ነው ብሎ ባመነው አሰራር ሂደት ላይ ምላሽ እንዲሰጠው ቅሬታ በማቅረብ ማስተካከያ ወይም የመፍትሔ እርምጃ እንዲወሰድ ለሠራተኛው የቅርብ ሃላፊ ወይም ተቋሙ በዘረጋው ተደራሽ ቅሬታ ማቅረቢያ መገናኛ ዘዴ ያለውን ቅሬታ ማቅረብ ይችላል፡፡
2. ለቀረበው ቅሬታና አቤቱታ በስራ ክፍል ኃላፊ በተሰጠ ውሳኔ ያልረካ ተገልጋይ ጉዳዩ እንደገና እንዲታይ ለቅሬታና አቤቱታ ማስተናገጃ ክፍል አቤቱታ ማቅረብ ይችላል፡፡
አንቀጽ 26
የቅሬታና አቤቱታ ምክንያቶች
የመንግሥት መሥሪያ ቤት ወይም ተመዛኝ በሚከተሉት ምክንያቶች ቅሬታ ሊያቀርብ ይችላል።
1. በምዘና ሂደት ላይ የሚታይ የአሠራር ጉድለት የነበረ ከሆነ፣
2. መሥሪያ ቤቱ ወይም ተመዛኙ በተሰጠው የምዘና ውጤት እና በብቃት ማረጋገጫ የምስክር ወረቀት አሰጣጥ ላይ የአሠራር ጉድለት የነበረ ከሆነ፣
3. በአድልዎ ወይም ሆነ ተብሎ ጉዳት ለማድረስ ወይም በጥቅም ግጭት ወይም በሙስና ድርጊት ወይም በሠራተኛ ስነ-ምግባር መጓደል ምክንያት ያደረገ፤
4. ከብቃት ምዘና ጋር የተያያዙ ሌሎች ምክንያቶችን መሰረት በማድረግ፤አግባብነት አለዉ የሚለዉን ማስረጃ በማያያዝ በተዘጋጀ ቅፅ መሰረት ለቅሬታና አቤቱታ ማስተናገጃ ክፍል ቅሬታ ማቅረብ ይቻላል፡፡
አንቀጽ 27
የውሳኔ አሰጣጥ ጊዜ
1. የቅሬታና አቤቱታ ማስተናገጃ ክፍል የቀረበለትን ቅሬታ በሁለት የስራ ቀናት ውስጥ አጣርቶ የውሳኔ ሀሳብ ለዋና ዳይሬክተር ማቅረብ አለበት፡ በዚህ ጊዜ ዉስጥ የዉሳኔ ሃሳብ ለዋና ዳይሬክተሩ ያላቀረበ ሰራተኛ ወይም ስራ መሪ የሚኖረዉ ተጠያቂነት እንደተጠበቀ ሆኖ ቅሬታ አቅራቢዉ ቅሬታዉን ለዋና ዳይሬክተሩ ለማቅረብ ይችላል፡፡
2. ዋና ዳይሬክተሩ የቀረበለትን የውሳኔ ሃሳብ ወይም ቅሬታ ተመልክቶ በሁለት የስራ ቀናት ውስጥ ውሳኔ መስጠት አለበት፡፡ 

የይግባኝ መብት
ከላይ በአንቀጽ 26 ንዑስ አንቀጽ2 ሰር በተገለጸዉ ጊዜ ዉስጥ ዉሳኔ ያልተሰጠዉ ወይም በዋና ዳይሬክተር ውሳኔ ያልረካ ቅሬታ አቅራቢ ጉዳዩን ውሳኔ ከተሰጠበት ቀን ጀምሮ በ (15) አስራ አምስት የስራ ቀናት ውስጥ ለአስተዳደር ፍርድ ቤት ይግባኝ ማቅረብ ይችላል፡፡

ክፍል ስድስት 
የቢሮዉ ፤የተቋሙ እና የመንግሥት መሥሪያ ቤቶች ተግባርና ኃላፊነት

የቢሮዉ ኃላፊነት
ቢሮዉ በአዋጁ አንቀጽ 18 ንዑስ አንቀጽ 4 በተሰጠው ሥልጣንና ኃላፊነት መሰረት የብቃት ምዘናና ማረጋገጫ ሥርዓት ዝርጋታን እና ትግበራ በሚመለከት የሚከተሉት ኃላፊነቶች ይኖሩታል፡፡
1. ምዘናዉ የሚመራበትን ስረዓት መዘርጋት የሚያስችሉ መመዘኛዎች እና መለኪያዎችን ያዘጋጃል፤ በበላይነት ይመራል፣ያስተባብራል፣አፈጻጸሙን ይከታተላል፣ ይቆጣጠራል።
2. ለምዘናዉ አስፈላጊ የሆኑ ማእቀፎች፣ መመሪያዎች እና የአሠራር ማንዋሎች እንዲዘጋጁ፣ እንዲጸድቁ፣ተግባራዊ እንዲሆኑ እና የግንዛቤ ማስጨበጫ ስልጠናዎችን በተቋሙ እንዲሰጡ  ያደርጋል።
3. በብቃት ምዘናና ማረጋገጫ ሥርዓት ዝርጋታ እና ትግበራ ሂደት በተለያየ ደረጃ የሚሳተፉ ተቋማትን ይለያል፣ ያሳትፋል፣ በትብብር ይሠራል።
4. በሥራ ላይ ያሉ የመንግሥት ሠራተኞች ብቃታቸው የተረጋገጠ መሆኑን እና የብቃት ክፍተት ያለባቸው በስልጠና አቅማቸው እንዲጎለብት እየተደረገ መሆኑን ይከታተላል፣ ይቆጣጠራል።
5. በመንግሥት መሥሪያ ቤቶች የሚደረግ ቅጥር፣ የሚከናወን ዝውውር፣ የደረጃ ዕድገት፣ ሙያ እድገት መሰላል፣ ድልድል እና ስልጠና ብቃትን መሠረት አድርገው የሚወጡ የሕግ ማዕቀፎችን ተከትለው ስለመፈጸማቸው ይከታተላል፣ ያረጋግጣል፣ ይቆጣጠራል።
6. ከተለያዩ የክልል የመንግሥት መሥሪያ ቤቶች ጋር የብቃት ማረጋገጫ ሥርዓትን ተግባራዊ ለማድረግ በትብብር ይሰራል፣ በየጊዜው የጋራ ምክክርና ግምገማ ያካሂዳል።
7. ከሚመለከታቸው የክልል መንግሥት መሥሪያ ቤቶች፣ ባለድርሻ አካላት፣የከፍተኛ ትምህርት እና የሥልጠና ተቋማት ጋር በመተባበር ጥናት ያካሂዳል፣ የብቃት ማረጋገጫ ሥርዓትን ማሻሻያ ተግባራዊ ያደርጋል፡፡
8. የመንግሥት ሠራተኞችን የተሟላ የምዘናና ማረጋገጫ ማስረጃዎች በመረጃ ቋት አደራጅቶ ይይዛል፣ለሚፈለገው አገልግሎት ዝግጁ ያደርጋል፡፡

የተቋሙ ሃላፊነት
ተቋሙ የሚከተሉት ኃላፊነት ይኖሩታል፡-
1. ብቃት ያለው ሠራተኛ ለመፍጠር የብቃት ምዘናን በተመለከተ ለነባር እና ለአዲስ ዕጩ ተቀጣሪ የአጭር ጊዜ ሞጁላር፣ ቴክኒካል እና ባህሪያዊ ብቃት ስልጠና ይሰጣል፡፡ስልጠና ስለማጠናቀቁ የምስክር ወረቀትም ይሰጣል፤
2. የብቃት መመዘኛ መሳሪያዎችን ያዘጋጃል፣ ያደራጃል፤ ተገቢነታቸው፣ ጥራታቸውና ምስጢራዊነታቸው የተጠበቀ መሆኑን ያረጋግጣል፣ የመረጃ ቋት በማደራጀት በምስጢር ይይዛል፡፡
3. የመንግሥት ሠራተኞች ሥርዓተ-ስልጠና በሚመለከታቸው ተቋማት ባለቤትነት እንዲቀረጽ ያደርጋል፣ ስትራቴጂ ያዘጋጃል አፈጻጻሙን ይከታተላል፡፡
3. ብቃታቸው የተረጋገጠ አሰልጣኞችን እና መዛኞችን ያፈራል፤ ዕውቅናም ይሰጣል፣
4. በመንግስት መስሪያ ቤቶች፣ መንግስታዊ ካልሆኑ ድርጅቶች፣ በግል ድርጅቶች እና በግለሰቦች በሚቀርብለት የምዘና ጥያቄ መሠረት የብቃት ምዘና ያካሂዳል፡
5. የተመዛኞችን የምዘና ውጤት እና የብቃት ማረጋገጫ የምስክር ወረቀት እንዲሁም ሌሎች ተያያዥ መረጃዎችን በወቅቱ ይሰጣል፡
6. የብቃት ምዘና አሰጣጥ፣ የምዘና ውጤት አያያዝ እና የብቃት ማረጋገጫ የምስክር ወረቀት አሰጣጥ ሥርዓት በዲጅታል ቴክኖሎጂ የተደገፈ እንዲሆን ያደርጋል፡፡
7. በተግባር የተሞከሩና ተገቢነታቸው እና አስተማማኝነታቸው የተረጋገጡ የብቃት መመዘኛ መሳሪያዎች እንዲስፋፉ ያደርጋል፡፡
8. ከምዝገባ እስከ ምስክር ወረቀት መስጠት ድረስ ያለውን አጠቃላይ የተመዛኞችን የግል መረጃዎችና የአስመዛኝ ተቋማት ልዩ ልዩ መረጃዎችን በዲጅታል ቴክኖሎጂ የተደገፈ ያደርጋል፣ እንዲሁም የብቃት ምዘና ወስደው ብቃታቸው የተረጋገጡ ተመዛኞችን መረጃ አደራጅቶ በመረጃ ቋት ይይዛል፡፡
9. በምስጢር መያዝ አለባቸው ተብለው ከተለዩ ጉዳዮች ውጪ የግልጽነትና የተጠያቂነት አሠራር ሥርዓት በመዘርጋት ይተገብራል፡፡
10. ሀገር አቀፍ የብቃት ምዘናና ማረጋገጫ መስፈርቶችን እና አሰራሮችን ከሚመለከታቸው ባለድርሻ አካላት ጋር በመሆን የክልሉን ተጨባጭ ሁኔታዎች በማጥናት እና ከክልሉ ነባራዊ ሁኔታ አንጻር በመቃኘት ሥራ ላይ እንዲውሉ አስፈላጊ ተግባራት ያከናውናል፡፡
11. የተቋሙን አሠራር ውጤታማ ለማድረግ የሚያስችሉ ጥናቶች፣ የልምድ ልውውጦች እና የአቅም ግንባታ ሥራዎችን ያከናዉናል፡፡
12. የብቃት ምዘና መሳሪያዎችንና ዘዴዎችን እንዲሁም የምዘና ቦታዎችን እና የስልጠና አገልግሎቶች ሲያደራጅ የአካል ጉዳተኛ ተመዛኞችን ልዩ ፍላጎቶች ማስተናገድ የሚያስችሉ የአሰራር ሥርዓቶችን በመዘርጋት ተግባራዊ ያደርጋል
13. በአገልግሎቶች ላይ እና አገልግሎት አሰጣጥን በተመለከተ የሚቀርቡለትን ቅሬታ እና አቤቱታዎች ተቀብሎ ይፈታል፤የሚቀርቡበትን እና የሚፈቱበትንም ሥርዓት ይዘረጋል፡፡

የመንግሥት መሥሪያ ቤቶች ተግባርና ኃላፊነት
 የመንግሥት መሥሪያ ቤቶች የሚከተሉት ኃላፊነቶች አሏቸው፡፡
1. የመንግሥት ሠራተኞች ብቃት ምዘናና ማረጋገጫ ሥርዓት ዝርጋታና ትግበራን በሚመለከት ቢሮዉ በሚያዘጋጃቸው መድረኮች ላይ ይሳተፋሉ፣ ልምዳቸውን ያካፍላሉ፣ አስፈላጊውን ትብብር ያደርጋሉ።
2. በየሥራ መስኩ ልምድ ያላቸውን ባለሙያዎች በማሳተፍ የተቋማቸውን ተጨማሪ እና ልዩ ቴክኒካል ብቃት መስፈርት በቢሮው ማዕቀፍ እየተመሩ  ያዘጋጃሉ፣ በቢሮዉ በማስጸደቅ ተግባራዊ ያደርጋሉ።
3. በቢሮዉ የጸደቀውን ባህርያዊ ብቃት ተግባራዊ ያደርጋሉ።  
4. የመሥሪያ ቤታቸውን ሠራተኞች የብቃት ክፍተት ከቢሮው እና ከተቋሙ ጋር በመተባበር ይለያሉ፣ ክፍተታቸው እንዲሞላ ያደርጋሉ፣ ብቃታቸው እንዲመዘንና እንዲረጋገጥ ያደርጋሉ።
5. የመሥሪያ ቤታቸውን የሰው ሀይል ዝውውር፣ የደረጃ ዕድገት፣ የሙያ እድገት መሰላል ፣ ድልድል  እና ስልጠና በብቃት ማዕቀፍ እና በሕግ ማዕቀፎች መሠረት ተግባራዊ ያደርጋሉ፡
6. የሠራተኞችን የተሟላ የምዘናና ተያያዥ መረጃዎች አደራጅተው ይይዛሉ፣ለሚፈለገው አገልግሎት ዝግጁ ያደርጋሉ፤ ለሰራተኞች ምዘና የሚያስፈልገዉን ወጪ በብቃት እና ሥራ አመራር ተቋም በሚያወጣው ዝርዝር የአፈጻጸም መመሪያ መሰረት ይሸፍናሉ፡፡
7. በብቃት ምዘናና ማረጋገጥ ሂደት የሚያጋጥሙ ችግሮችን በመለየት ለቢሮዉ እና ለተቋሙ በማቅረብ መፍትሄ እንዲያገኙ ያደርጋሉ። 
                      ክፍል ሰባት
                   ልዩ ልዩ ድንጋጌዎች
አንቀጽ 32
የመተባበር ግዴታ
   በዚህ ደንብ በአንቀጽ 27 የተደነገገው እንደተጠበቀ ሆኖ ማንኛውም የመንግሥት መሥሪያ ቤት ይህን ደንብ ለማስፈጸም አስፈላጊውን ትብብር የማድረግ ግዴታ አለበት፡
አንቀጽ 33
ደንቡን ስለማሻሻል
 የክልሉ መስተዳድር ምክር ቤት አስፈላጊ ሆኖ ሲያገኘው ይህን ደንብ ማሻሻል ይችላል፡፡
አንቀጽ 34
መመሪያ ስለማውጣት
1. ቢሮው የብቃት ደረጃዎችን የተመለከቱ መመሪያዎችን ያወጣል፡፡
2 ተቋሙ የመንግሥት ሠራተኞች የብቃት ምዘናና ማረጋገጫ፣ የምዘና መሳሪያዎች፣ ዘዴዎች ዝርዝር አፈጻጸምን በሚመለከት እና ይህን ደንብ ለማስፈጸም የሚያስፈልጉ መመሪያዎችን ሊያወጣ ይችላል፡፡




አንቀጽ 35
ተፈጻሚነት ስለማይኖራቸው ሕጎች
ከዚህ ደንብ ጋር የሚቃረን ማንኛውም ደንብ፣ መመሪያ ወይም  አሠራር  ተፈጻሚነት አይኖረውም፡፡
አንቀጽ 36
ደንቡ የሚጸናበት ጊዜ
ይህ ደንብ በክልሉ መስተዳድር ም/ቤት ከጸደቀበት ቀን ጀምሮ የፀና ይሆናል፡፡
         አሶሳ --------- ቀን 2017 ዓ.ም


           አሻድሊ ሃሰን አልአጅብ

የቤኒሻንጉል ጉሙዝ ክልል ርዕሰ መስተዳድር

